ओडिशा में Covid-19 के मामले बढ़कर 72,718 हुए, मृतक संख्या 390 हुई
ओडिशा में कोविड-19 के 2,698 नए मामले सामने आने के बाद राज्य में संक्रमण के मामले बढ़ कर 72,718 हो गए। वहीं, 10 और लोगों की मौत के बाद मृतक संख्या बढ़कर 380 हो गई।
भुवनेश्वर: ओडिशा में कोविड-19 के 2,698 नए मामले सामने आने के बाद राज्य में संक्रमण के मामले बढ़ कर 72,718 हो गए। वहीं, 10 और लोगों की मौत के बाद मृतक संख्या बढ़कर 380 हो गई। स्वास्थ्य विभाग के एक अधिकारी ने बताया कि गंजाम जिले में चार मरीजों की मौत हो गई जबकि खुर्दा में दो और अंगुल, कोरापुट, नयागढ़ और सुवर्णपुर में एक-एक मरीज की मौत हुई। राज्य में अब तक हुई कुल 390 मरीजों की मौत में से 170 मरीज गंजाम जिले के थे और 54 मरीज खुर्दा के थे।स्वास्थ्य एवं परिवार कल्याण मंत्रालय ने ट्वीट कर कहा, “बहुत दुख के साथ यह सूचित करना पड़ रहा है कि अस्पताल में कोविड-19 का इलाज कराने के दौरान 10 मरीजों ने दम तोड़ दिया।” यह नए मामले राज्य के सभी 30 जिलों से सामने आए हैं। अधिकारी ने बताया कि नए मामलों में से 1,675 मामले पृथक-केन्द्रों में सामने आए। वहीं अन्य लोग संक्रमितों के संपर्क में आने से बीमारी की चपेट में आए।अधिकारी ने बताया कि राज्य में 23,698 मरीजों का कोरोना वायरस का इलाज जारी है। जबकि 48,577 लोग संक्रमण मुक्त हो चुके हैं। उन्होंने बताया कि राज्य में अभी तक 11,72,426 नमूनों की कोविड-19 की जांच की गई, जिनमें से 56,479 नमूनों की जांच बृहस्पतिवार को ही की गई।